Bættir reiðvegir við Akranes og í Hvalfjarðarsveit Í vetur hefur ýmislegt verið sýslað í endurbótum á reiðvegum á svæði hestamannafélagsins Dreyra . Það nær fyrir Akranes og Hvalfjarðarsveit . „ Nú um og eftir áramót hefur Hvalfjarðarsveit í samstarfi við Dreyra unnið að því að leggja reiðveg vestanvert undir sunnanverðu Akrafjalli . Þá er búið að loka ákveðnum hring sem nær frá Leyni á Akranesi , inn með Innri Akraneshrepp hinum forna , upp með veginum framhjá félagsheimilinu Miðgarði og svo með þjóðveginum ofan við bæina Kjaransstaði og Ytra-Hólm , “ segir Stefán Ármannson formaður Dreyra . Fleira hefur einnig verið unnið . „ Vegagerðin er að leggja reiðveg frá Tungu inni að Eyri í Svínadal . Fyrir þremur árum gerðum við hjá Dreyra svo samning við Akraneskaupstað um ýmsar endurbætur á reiðleiðum við Akranes . Þær hafa verið unnar í áföngum á tímabilinu og því verkefni er nú að ljúka . Svo var í vetur unnið að reiðvegi ofan bæinn Hvítanes undir norðanverðu Akrafjalli . Fjármagn til þeirra framkvæmdar kemur úr Reiðvegasjóði Landssambands hestamannafélaga , “ segir Stefán .